البير قصيرى

**البير قصيرى** (3 نوفمبر 1913 - 22 يونيه 2008) Albert Cossery كان كاتب مصرى من اصل سورى بيكتب بالفرنسيه, انشهر باسم بفولتير النيل و اوسكار وايلد الفرنسى و باستر كيتون العربى.

## بدايته
اتولد البير قصيرى فى 3 نوفمبر 1913م بحى الفجاله بالقاهره ابوه و امه مصريين و اصولهم من الشوام الروم الارثوذكس, كانت عيلته من الميسورين و والده كان من اصحاب الاملاك, فى حديث مع عبد الله نعمان سنة 1998 قال قصيرى: "نحن من شوام مصر. والدى ارثوذكسى من بلدة القصير قرب حمص فى سوريا. نقلت العيلة الى مصر اواخر القرن التسعتاشر".

درس البير قصيرى فى مدارس دينيه مسيحيه قبل ما ينتقل لمدرسة الجيزويت الفرنسيه و اللى فيها قرا لبلزاك و موليير وفيكتور هوجو و فولتير و غيرهم من كبار الكتاب الفرنسيين الكلاسيكيين.

## حياته
كانت فلسفة البير قصيرى فى حياته هيا فلسفة الكسل و ما اشتغلش فى حياته و كان بيقول انه ما شافش حد من عيلته بيشتغل الجد و الاب و الاخوة فى مصر كانو عايشين على عائدات الاراضى و الاملاك, اما هوا عاش من عائدات كتبه و كتابة السيناريوهات, و كان بيقول (حين نملك فى الشرق ما يكفى لنعيش منه لا نعود نعمل بخلاف اوروبا التى حين نملك ملايين نستمر فى الشغل لنكسب اكثر).

اشتغل فى البحريه التجاريه ما بين سنة 1939 و سنة 1943 و داه خلاه يزور كتير من الاماكن منها امريكا و انجلترا, زار فرنسا لاول مرة لما كان عنده سبعتاشر سنه قبل ما يقرر يستقر فيها فى سنة 1945م و كان وقتها فى سن اتنين و تلاتين سنه.

عاش البير قصيرى طول حياته فى اوضه رقم 58 فى فندق لا لويزيان بشارع السين بحى سان جيرمان دو بريه من سنة 1945م و لحد وفاته, و اختار العيش فى اوضه فندق لانه كان بيكره التملك و كان بيقول (الملكية هى التى تجعل منك عبدا).

اتجوز البير قصيرى من ممثله مسرحيه فرنسيه و بس جوزازهم ما استمرش و عاش بقية حياته اعزب و لما كان بيتسال عن السعادة كان بيقول انى اكون لوحدى.

اتعرف البير قصيرى فى فرنسا على البير كامى و جان بول سارتر و لورانس داريل و هنرى ميللر اللى بقو بعدين رفقته و صحبته اليوميه طول 15 سنه فى مقهى كافيه دو فلور.

انصاب فى سنة 1998م بسرطان فى الحنجره حرمه من حباله الصوتية بعد عمليه عملها لاستئصاله و فقد القدره على الكلام, و كان بيرد على اسئلة الصحفيين كتابه.

البير قصيرى ما طلبش الحصول على الجنسيه الفرنسيه و كان بيأكد (لست فى حاجة لان اعيش فى مصر ولا لان اكتب بالعربية, فان مصر فى داخلى وهى ذاكرتى)

## اعماله الادبية
بدا البير قصيرى الكتابه فى سن العشر سنين, و كان بيوصف نفسه بالكاتب المصرى اللى بيكتب بالفرنسيه, اترجمت اعماله لـ 15 لغه منها العربيه, و ما كانش راضى عن نسخة الترجمه العربيه بسبب الحذف اللى تم من الرقابه, و ترجم له بعض رواياته محمود قاسم وصدرت فى القاهره.

كانت مصر دايما مسرح رواياته و شخصيات رواياته من المصريين البسطا, و رواياته و اعماله هى:
* **لسعات** 1931 و هوا ديوان شعرى نشر فى القاهره
* **بشر نسيهم الرب** 1941 و هيا مجموعته القصصية الاولى, و صدرت بالقاهره
* **بيت الموت المحتوم** 1944
* **تنابل الوادى الخصب** 1948
* **العنف والسخرية** 1962 و اتحولت لفيلم اخرجته اسماء البكرى
* **شحاذون ومتغطرسون**
* **طموح فى الصحراء** 1984
* **مؤامرة مهرجيين** 1975
* **موت البيت الاكيد** 1992
* **الوان النذالة** 1999 وهى آخر اعماله
* طموحٌ فى الصحراء
* زمن ابن الكلب

## الجوايز
حصل البير قصيرى على كتير من الجوايز منها:
* جايزة جمعية الادباء سنة 1965
* جايزة الاكاديمية الفرنسيه للفرنكوفونيه سنة 1990 عن رواياته الست اللى كتبها عن عامة الشعب فى مدينة القاهره
* جايزة اوديبرتى سنة 1995
* جايزة البحر المتوسط سنة 2000
* جايزة بوسيتون لجمعية الادباء سنة 2005

## وفاته
فى حوار له فى مجلة Lire قبل سنين من وفاته ساله الصحفى: عايز تموت ازاى؟ قال : على فراشى فى اوضه الاوتيل , و اتحقق له داه و اتوفى البير قصيرى فى 22 يونيه 2008 بعمر 94 سنه باوضته بفندق لا لويزيان, و ساب ميراث ادبى 8 روايات و مجموعة قصصية و ديوان شعر.
## شوف كمان
* شخصيات مصريه مشهوره
* سكان مصر
* مصر القديمه
* مصريين
* مصر
## لينكات برانيه

## مصادر

تصنيف:مصريين
تصنيف:مشاهير مصريين
تصنيف:مشاهير
تصنيف:مشاهير حسب البلد